《赋风花》
宋代·何梦桂

玄化浩无极，岂为万物私。
燕坐观物化，荣悴故有时。
春林著寒葩，犹记去年枝。
日暮还复殒，委运不可羁。
天机自高下，时命非所知。
变化纷万感，逝者长如斯。
谁能渺独立，终古以为期。
大钧播万物，静观自森著。
倏见朝华荣，夕殒亦何遽。
升沈信天机，高下两无据。
世眼空纷籍，往事逐飞絮。
今年花上枝，去年花落处。
开落无常期，年来复年去。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。